text: Seinastu tíðindiHagtølSjóvinnu KTGrøn orkaStørv í vinnuniSamrøður og kjakSjónbondTíðindabrævÚtbúgvingar og skeiðProfilarBløð og lesnaðurNevndarfrásagnirÁrsfrágreiðingarHavnirMeiningarLimir í BFIBFI á Instagram
text: #000001
text: SamrøðurVideoSjóvinnu KTMeiningarHagtølGrøn orkaProfilarÁrsfrágreiðingarNevndarfrágreiðingarHavnirBløð og lesnaður
text: #000002
text: Sjóvinnublaðið: Tað hevur gingið stútt og støðugt framá, síðan íslendska Hampiðjan keypti partapeningin í Vónin-samtakinum. Úrslitið fyri skatt er tvífaldað síðan 2016 og seinastu trý árini hevur avlopið verið hægri enn hálvthundrað milliónir krónur. Í fjør var tað upp á snøggar 52 milliónir krónur fyri skatt
text: #000004
text: Tað hevur bara gingið ein veg, síðan partafelagið Von, sum er móðurfelagið í Vónin-samtakinum, í 2016 fekk íslendskar eigarar.
text: #000005
text: Roknskapurin fyri tað árið, tá íslendska samtakið Hampiðjan keypti partapeninginum í føroyska trolfelagnum fyri 333 milliónir krónur, vísti eitt avlop fyri skatt upp á slakar 26 milliónir krónur, men tað hevur gingið upp aftur nógv betri síðan tá.
text: #000006
text: Sambært Vinnuvitan.biz hava tølini hjá føroyska partinum av íslendska samtakinum bara peika ein veg síðan tá og tað er beint uppeftir. Ikki soleiðis at skilja, at úrslitini eru batnað hvørt ár, men avlopið nú er gott og væl tvær ferðir avlopið í 2016.
text: #000007
text: Partafelagið Von eigur trý feløg, har av tað føroyska felagið er nógv tað størsta.
text: #000008
text: Pf. Vónin hevur eina eginogn upp á 238 milliónir krónur við árslok í fjør, meðan norska dóttirfelagið Vónin Refa hevði eina eginogn upp á 84 milliónir krónur og litaviska dótturfelagið Vónin Lithuania slakar 23 milliónir krónur.
text: #000009
text: Tá hugt verður eftir sjálvum rakstrinum er tað eisini føroyska felagið, sum spaðar mest til avlopið, tí av teimum 56 milliónunum, sum avlopið var í fjør, komu 39 milliónir krónur frá pf. Vónini.
text: #000010
text: Norska dóttirfelagið hevði eitt avlop uppá 12 milliónir danskar krónur og litaviska felagið eitt avlop upp á fimm milliónir krónur.
text: #000011
text: Verður hugt eftir umsetninginum, so er samlaði umsetningurin í samtakinum slakar 535 milliónir krónur, og enn einaferð er tað føroyska felagið, sum kemur við meginpartinum. Samlaði parturin av umsetninginum, sum kom frá Vónini í Føroyum var uppá slakar 300 milliónir krónur, vísa roknskapirnir hjá samtakinum, sum kunnu lesast hjá Vinnuvitan.biz.
text: #000012
text: Sjálvt um tað er tann føroyski parturin av samtakinum, sum umsetur mest, so merkir hetta ikki beinleiðis, at alt verður selt til føroysk reiðarí.
text: #000013
text: Tey, sum ferðast í antin Fuglafirði ella í Havn, vita, at at tað ofta liggja útlendsk skip uttanfyri Vónina, og tað er heldur ikki uttan orsøk.
text: #000014
text: Tí sambært felagnum sjálvum fara tveir triðingar av søluni hjá samtakinum av landinum. Tað vil í stuttum siga, at næstan 360 milliónir krónur er søla uttanlands.
text: #000015
text: Eitt annað áhugavert við tølunum hjá samtakinum er, at alivinnan fyllir ein alsamt størri part í umsetninginum. Í fjør var meira enn ein triðingur av søluni til alivinnuna, og samtakið væntar at hesi tølini fara at økjast enn meira.
text: #000016
text: Í sambandi við, at roknskapurin fyri 2021 er gjørdur liðugur, hevur samtakið sent út eitt tíðindaskriv, og har stendur at lesa, at sølan av alinótum og fortoyningum til skotsku alivinnuna er vaksin støðugt síðan 2012, og serliga tey seinastu árini.
text: #000017
text: Hetta hevur havt við sær, at Vónin nú hevur stovnað eitt dótturfelag í Skotlandi og ætlanir eru í næstum at byggja eina tænastustøð í Skotlandi. Henda støðin skal eftir ætlan takast í nýtslu við ársenda í 2023.
text: #000018
text: Tað er eingin loyna, at Vónin er ein altjóða fyritøka.
text: #000019
text: Hetta sæst millum annað best við, at samtakið, umframt í Føroyum, eisini hevur deildir í Kanada, Grønlandi, Danmark, Norra, Litava og nú eisini í Skotlandi.
text: #000020
text: Her á landi hevur fyritøkan tríggjar deildir, eina deild til uppsjóvarvinnuna í Fuglafirði, eina deild til botn- og rækjutrolsvinnuna í Tórshavn og eina deild til alivinnuna við Norðskála.
text: #000021
text: Henda nýggjasta deildin, við Norðskála, verður í løtuni bygd út við einum barki- og turkihúsi, sum er upp á 930 fermetrar til víddar.
text: #000022
text: - Hetta er fyri at tryggja eina framkomna og meira umhvørvisvinarliga tænastu til føroysku kundarnar í alivinnuni, skrivar samtakið í tíðindaskrivinum, har tað eisini verður lagt afturat, at tá nýggi bygningurin er liðugur, fer samtakið frá oljugrundaðari barking til vatngrundaða barking.
text: #000023
text: Áðrenn tað var tað íløgufelagið Løkir, sum átti meginpartin av partapeninginum í “trolvirkinum”, 73 prosent, meðan Norðoya Íløgufelag átti 21 prosent og aðrir smáir seks prosent.
text: #000025
text: Hampiðjan keypti føroyska samtakið fyri 333 milliónir krónur, og við tí endaði ein vinnuligur “pardansur”, har bæði samtøkini høvdu roynt at keypt hvønn annan.
text: #000026
text: Í 2006 royndi føroyska samtakið at fáa spakan undir íslendska samtakið, tá mann keypti 22 prosent av partapeninginum í felagnum. Um hetta mundi var Vónin næststørsti partaeigari í íslendska samtakinum.
text: #000027
text: Tó var alt ikki bara stríð um vald, tí samtøkini kundu eisini samstarva, og tað gjørdu tey millum annað árið fyri, í 2005, tá mann í felag setti á stovn Føroya Trol, sum helst til í Vestmanna.
text: #000028
text: Um tað var miseydnaða yvirtøkuætlanin hjá Vónini sum gjørdi tað, ella um tað var ein onnur orsøk, ber ikki til at siga, men í 2009 yvirtók Vónin allan partapeningin í Føroya Trol.
text: #000029
text: Hyggja vit eftir roknskapinum hjá samtakinum, so vísir hann, at talan framvegis er um eina krútsterka fyritøku.
text: #000030
text: Samtakið hevur eina eginogn upp á 322 milliónir krónur, og samtakið skyldar millum lítið og einki. Móðurfelagið hevur onga skuld yvirhøvur, bara ta upphæddina, sum er avsett til vinningsbýti, sum fyri roknskaparárið í fjør var 23 milliónir krónur.,
text: #000031
text: Um vit telja saman aftur til 2016, tá íslendingar keyptu, so hevur felagið rindað 93 milliónir krónur út í vinningsbýti hesi árini.
text: #000032
text: Taka vit keypsárið burturúr, tí tað kann hava samanhang við søluna, so er samlaða upphæddin, sum er goldin út sum vinningsbýti 84 milliónir krónur, sum fara óskattaðar av landinum, tí tann útlendski eigarin eigur so stóran part av partapeninginum.
text: #000033
text: Men tað er einki skeivt í tí, tí soleiðis eru skattareglurnar nú einaferð skrúvaðar saman.
text: #000034
text: Sambært samtakinum sjálvum starvaðust í 2021 í miðal 447 fólk í samtakinum. Av teimum 98 í Føroyum.
text: #000035